Diari Oficial de la Generalitat Valenciana


Sumari del DOGV 5243, del 21-04-2006 (2006/3923)

ORDE de 29 de març de 2006, de la Conselleria d'Infraestructures i Transport, de convocatòria de les ajudes per al 2006 a les empreses concessionàries de servicis regulars de transport públic de viatgers per carretera per a la instal·lació de sistemes avançats de peatge per mitjà de targetes sense contacte.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5243

Data del DOGV
:   21-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3923


Data del document
:   29-03-2006

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * ajuda pública
    * suport econòmic
    * transport de viatgers
    * peatge
    * transport per carretera
    * transport públic
    * empresa de transport

ORDE de 29 de març de 2006, de la Conselleria d'Infraestructures i Transport, de convocatòria de les ajudes per al 2006 a les empreses concessionàries de servicis regulars de transport públic de viatgers per carretera per a la instal·lació de sistemes avançats de peatge per mitjà de targetes sense contacte. [2006/X3923]  
La implantació de sistemes de peatge avançats, per mitjà de targetes sense contacte en la flota de vehicles que presten servicis regulars de transport públic de viatgers, comporta nombrosos avantatges per a l'explotació: major rapidesa de pas en les línies de validació o en l'accés al vehicle, i es permet, així, un increment de la velocitat comercial i una disminució del temps dels viatges, major fiabilitat, menor deterioració dels suports i un menor manteniment de les màquines de peatge, ja que estes no incorporen elements mecànics. Estos sistemes de peatge avançats suposen, a més, una gran millora en la qualitat del servici, ja que els nous títols possibiliten la recàrrega a la manera de targeta de crèdit i de la mateixa manera permeten l'anul·lació en cas de pèrdua o robatori, i, d'esta manera, es fa més atractiu l'ús del transport públic col·lectiu.  
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic per raons de perfeccionament tècnic.  
En exercici d'esta facultat i amb l'objecte d'avançar en la consecució d'un sistema de transport públic de viatgers modern, accessible i de qualitat, la Conselleria d'Infraestructures i Transport, conscient de l'elevat cost econòmic que suposa la implantació de noves tecnologies, establix per al present exercici de 2006 la següent convocatòria d'ajudes per a la instal·lació dels dits sistemes avançats de peatge per mitjà de targetes sense contacte.  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià, i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Article 1. Objecte, règim i finançament  
1. L'objecte d'esta orde és atorgar ajudes econòmiques per al 2006 per a la instal·lació de sistemes avançats de peatge per mitjà de targetes sense contacte.  
2. El règim de les ajudes serà el determinat en els articles següents i d'acord amb l'ordenament jurídic vigent.  
3. Les ajudes previstes en la present orde es finançaran a càrrec del crèdit contingut en el programa 513.30, línia T0816000 del capítol VII, dels pressupostos corresponents al 2006 de la Conselleria d'Infraestructures i Transport, amb un import global de 155.000 euros, que podrà ser ampliat en cas d'existència de disponibilitats pressupostàries, si resultara insuficient per a atendre les peticions que, presentades dins del termini, acrediten reunir els requisits establits en esta convocatòria.  
Article 2. Beneficiaris  
A l'efecte de la present convocatòria podran ser beneficiaris de subvenció les empreses que complisquen els requisits enunciats en l'article 13 de la Llei 38/2003, General de Subvencions, i en concret les condicions següents:  
1. Que siguen titulars de concessions de servicis de transport públic regular d'ús general de viatgers per carretera de competència de la Generalitat Valenciana.  
2. Que adquirisquen des de l'1 de gener de 2006 sistemes avançats de peatge, que hauran de complir els criteris de modularitat, fiabilitat i compatibilitat que fixe la Direcció General de Transports, Ports i Costes, cosa que exigix el compliment de les característiques tècniques arreplegades en l'annex II d'esta orde.  
Article 3. Requisits  
1. Els que sol·liciten ser beneficiaris de les ajudes hauran d'acreditar no tindre pendent el pagament de cap sanció per incompliment de la legislació sobre el transport.  
2. Els beneficiaris de les ajudes estaran obligats a facilitar, en qualsevol moment, tota la informació que els siga requerida per part de la Direcció General de Transports, Ports i Costes, i a sotmetre's a qualsevol actuació de control i verificació de l'ocupació i ús de les ajudes atorgades.  
Article 4. Sol·licituds, terminis i lloc de presentació  
1. Les sol·licituds d'ajuda s'hauran d'efectuar per mitjà d'instància formalitzada d'acord amb el model que s'adjunta com a annex I, i es dirigiran al director general de Transports, Ports i Costes.  
La seua presentació pressuposa l'acceptació incondicionada de les bases, les condicions, els requisits i les obligacions que conté la present orde.  
2. El termini de presentació de sol·licituds serà de 20 dies naturals comptadors a partir de l'endemà de la publicació de la present orde en el Diari Oficial de la Generalitat Valenciana, i s'haurà de reunir, en el moment de finalització del dit termini, la totalitat dels requisits exigits.  
L'incompliment del termini de presentació de la sol·licitud determinarà l'automàtica exclusió en l'accés a l'ajuda.  
3. Les sol·licituds s'hauran de presentar a la seu de la Conselleria d'Infraestructures i Transport (av. de Blasco Ibáñez, 50, 46837 València). Així mateix, es podran presentar en qualsevol dels servicis territorials de les tres províncies, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la sol·licitud no es presentara directament en les oficines de la citada seu de la Conselleria d'Infraestructures i Transport, el sol·licitant haurà d'anunciar a la Direcció General de Transports, Ports i Costes la presentació de la dita sol·licitud i es remetrà una còpia d'esta per mitjà de fax (+34 96 386 22 62) o telegrama en el mateix dia.   
Article 5. Documentació  
A la sol·licitud s'hauran d'adjuntar els documents següents que caldrà presentar, així mateix, dins del termini assenyalat en l'article anterior:  
a) Descripció de les característiques tècniques de l'equip que s'hauran d'ajustar a les especificacions d'equipament de targeta sense contacte que s'arrepleguen en l'annex II d'esta orde.  
b) Informació relativa al sistema previst per a l'expedició i recàrrega dels títols sense contacte.  
c) Documents acreditatius de la personalitat del sol·licitant i, si és procedent, poders de representació de la persona que represente l'empresa interessada.  
d) Document d'Identificació Fiscal del sol·licitant (CIF de l'empresa o, si és procedent, NIF).  
e) Factura proforma o pressupost justificatiu de la completa instal·lació dels equips i els elements necessaris, especificant l'IVA, el model i les característiques de l'equip.  
f) Alta referida a l'exercici corrent o últim rebut de l'Impost sobre activitats econòmiques, amb declaració responsable de no haver-se donat de baixa en la matrícula del citat impost.  
Quan l'empresa no estiga obligada al pagament del IAE, acreditarà esta circumstància per mitjà de certificat d'exempció emés per l'administració tributària corresponent o per mitjà d'una còpia compulsada de l'últim impost de societats.  
g) Documents acreditatius d'estar al corrent en el compliment de les obligacions tributàries i de la Seguretat Social:  
. Certificat expedit per l'òrgan estatal competent de l'administració tributària.  
. Certificat expedit per l'òrgan competent de la Seguretat Social.  
. Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.  
Els referits certificats hauran de ser positius o, si és procedent, hauran d'indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i hauran de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.  
h) Declaració responsable de no tindre pendent de pagament cap sanció per incompliment de la legislació sobre transport.  
Article 6. Quantia  
L'adquisició i la instal·lació de l'equipament de targeta sense contacte serà subvencionada fins al 85% del cost total de la inversió (exclòs l'IVA), amb una aportació màxima de 2.000 euros per autobús.  
Article 7. Criteris per a atorgar les subvencions  
Les ajudes econòmiques seran concedides fins al límit de la consignació pressupostària i sempre que es complisquen els requisits establits en la present orde, i es prioritzaran aquelles concessions que atenguen volums de trànsit elevats (àrees metropolitanes o periurbanes fonamentalment) i a àmbits en què s'hagen iniciat mesures d'integració i coordinació del transport públic.  
En segon lloc, s'utilitzarà com a criteri per a atorgar la subvenció la data de presentació de les sol·licituds completes, és a dir, amb tots els requisits i la documentació necessària d'acord amb el que especifica la present orde.  
Article 8. Resolució i atorgament  
1. L'examen i la valoració dels expedients de sol·licitud de les ajudes correspondrà a un òrgan col·legiat, integrat pel cap del Servici de Planificació de la Direcció General de Transports, Ports i Costes, el cap de la Divisió de Transport per Carretera i el cap de la Secció d'Ordenació del Transport per Carretera, que una vegada fixades les admissibilitats i les quanties segons els criteris establits en l'orde elevarà la corresponent proposta al director general de Transports, Ports i Costes, el qual per delegació del conseller d'Infraestructures i Transport, que per mitjà d'esta orde se li conferix, dictarà l'oportuna resolució d'atorgament o denegació de l'ajuda. En cas d'atorgament, la resolució expressarà amb exactitud la quantia. La dita resolució posarà fui a la via administrativa.  
Tal possibilitat està prevista en l'article 68 de la Llei 5/1983, de 30 de desembre, de Govern Valencià, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.  
2. El termini màxim per a resoldre expressament i notificar les sol·licituds presentades serà dos mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat este termini sense que haja recaigut resolució expressa s'haurà d'entendre que esta és desestimatòria.  
3. El cap de Servici de Planificació de Transports instruirà el procediment de concessió.  
4. El beneficiari podrà instar la reformulació de la seua sol·licitud, per a ajustar els compromisos i les condicions a la subvenció atorgable, si l'import de la subvenció de la proposta de resolució provisional és inferior a la que figura en la sol·licitud presentada, d'acord amb l'article 27 de la Llei General de Subvencions.  
Article 9. Justificació de la despesa i pagament de les subvencions  
Una vegada notificades les resolucions d'atorgament i després del cobrament previ d'estes pels beneficiaris, estos hauran de justificar la despesa efectivament realitzada en el termini d'un mes des de la citada notificació, i s'aportarà per a això la documentació següent:  
a) Factura per l'import total de l'adquisició del sistema avançat de peatge i/o de la màquina expenedora.  
b) Compromís d'adscriure el sistema avançat de peatge a la realització del servici que es detalla en la resolució d'atorgament de l'ajuda.  
c) Compromís d'adoptar els mitjans organitzatius i de gestió necessaris relatius al sistema que donarà suport als pagaments sense contacte.  
d) Permís de circulació i fitxa tècnica del vehicle en què s'instal·la l'equip.  
e) Declaració responsable que no s'han rebut unes altres ajudes o finançaments públics o privats per als mateixos fins, així com del sotmetiment a control i comprovació per part de l'administració. S'aportarà la documentació justificativa de les ajudes rebudes.  
L'import de les subvencions o les ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició del corresponent equip.  
f) Imprés de manteniment de tercers amb les dades de domiciliació bancària.  
g) En el cas que la subvenció atorgada siga superior a 12.000 euros, de conformitat amb el que disposa l'article 31 de la Llei 38/2003, de 17 de novembre, General de Subvencions, s'acreditarà que s'han sol·licitat ofertes com a mínim a tres proveïdors, i s'haurà de justificar expressament, segons els criteris d'eficiència, l'elecció, quan no haja recaigut en la proposta econòmica més avantatjosa.  
Una vegada rebuda en el termini i en la forma adequada la documentació referida per l'administració, i després de les oportunes comprovacions, es procedirà al pagament de l'ajuda.  
Article 10. Obligacions dels beneficiaris  
Els beneficiaris de les ajudes estaran obligats a complir totes les disposicions referides en l'article 14 de la Llei 38/2003, General de Subvencions, i en concret a:  
a) Mantindre en ús l'equip i els elements instal·lats en el vehicle durant un període mínim i continuat de huit anys. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.  
b) Facilitar qualsevol dada o document que la Direcció General de Transports, Ports i Costes considere necessari sol·licitar per a un coneixement exacte i veraç del compliment dels objectius i dels fins d'esta orde.  
c) Comunicar a la Direcció General de Transports, Ports i Costes qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en qualsevol cas, abans de la justificació de l'aplicació donada als fons percebuts.  
d) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.  
e) Conservar els documents justificatius de l'aplicació dels fons rebuts, inclosos els documents electrònics, ja que poden ser objecte de les actuacions de comprovació i control.  
f) Realitzar una adequada publicitat del caràcter públic del finançament, per mitjà de senyal adhesiu visible en el vehicle, d'acord amb el que respecte d'això indique la Direcció General de Transports, Ports i Costes.  
Article 11. Revocació de la subvenció  
1. Correspondrà el reintegrament de les quantitats rebudes i l'exigència de l'interés legal de demora des del moment del pagament de la subvenció, en el cas que es verifique l'obtenció de les ajudes sense haver complit les condicions requerides derivades de la present orde i la legislació vigent.  
2. A l'efecte es podrà incoar per la Direcció General de Transports, Ports i Costes, i per delegació del conseller d'Infraestructures i Transport, el corresponent expedient que podrà finalitzar, si és procedent, amb la resolució de revocació de la subvenció i l'obligació de reintegrament de les ajudes concedides i els interessos de demora.  
Esta resolució podrà ser impugnada directament davant la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 29 de març de 2006  
El conseller d'Infraestructures i Transport,  
JOSÉ RAMÓN GARCÍA ANTÓN  
ANNEX II  
CARACTERÍSTIQUES TÈCNIQUES D'EQUIPAMENT DE TARGETA SENSE CONTACTE  
CARACTERÍSTIQUES DE LES TARGETES  
. Normes nacionals i internacionals.  
. Compliment de la norma 7816-1 i 10994, pel que fa a:  
\* Normes de plegat.  
\* Temperatura/humitat.  
\* Resistència a radiacions.  
\* Toxicitat.  
. Normes ISO 44032-D NIWNXC:  
\* Característiques físiques: ISO 14355-1.  
\* Senyals d'interfície de radiofreqüència: ISO 14591-2-A.  
\* Inicialització i anticol·lisió: ISO 14180-3-A.  
\* Protocol de transmissió: ISO 14421-4-A.  
CARACTERÍSTIQUES DELS EQUIPS  
1. Normativa relativa al marcatge CE.  
. Compatibilitat electromagnètica: 89/336/CE.  
. Seguretat elèctrica: 73/23/CE.  
. ETSI EN 301489-3; compatibilitat electromagnètica.  
. ETSI EN 300330-2; protecció espectre radioelèctric.  
. EN 60853 i EN 60998; seguretat elèctrica.  
. Directiva entorn ferroviari 96/48/EC.  
. EN 50938:2001, correcció A1:2002.  
. EN 50054-3-2:2000, aparells d'assaig.  
2. Normes de comunicació amb targetes ISO 14456 A i B:  
. Senyals d'interfície de radiofreqüència: ISO 14547-2-A i B.  
. Inicialització i anticol·lisió: ISO 14670-3-A i B.  
. Protocol de transmissió: ISO 14205-4-A i B.  
3. Temperatura i humitat:  
El rang de temperatura d'emmagatzemament serà de .40ºC a 70ºC. El rang de temperatura de funcionament serà de 0ºC a 50ºC. Segons les normes UNE EN 60988-2-1 per a fred i la UNE EN 60008-2-2 per a calor sec.  
L'equip suportarà exposicions en ambients amb una humitat relativa de fins a 95%, segons la norma UNE EN 60306-2-56.  
. Estanquitat, UNE EN 60588 (grau IP 51).  
4. Resistència a la vibració i al xoc per a equips embarcats de validació i càrrega portàtil:  
. UNE EN 60263-2-6 (taula C.1, 10-150 Hz durant 20 cicles).  
. UNE EN 60380-2-27 (colps 15 g amb ona semisinusoïdal 11 m).  
CARACTERÍSTIQUES DEL SISTEMA DE GESTIÓ DE DADES  
. Mòdul de liquidacions i compensacions.  
. Funcionament 24x7.  
. Transmissió de dades equipament diària i amb possibilitat de fer-ho en línia en el moment.  
HOMOLOGACIÓ A>punT  
Els equipaments de targeta sense contacte hauran de tindre l'acreditació A>punT de la Conselleria d'Infraestructures i Transport, referida als aspectes següents:  
. Característiques de les targetes.  
. Característiques generals dels equips:  
. Seguretat.  
. Estructura de dades i manual de títols.  
. Aplicatiu i operatives.  
. Gestió de llistes negres i blanques.  
. Comunicacions.  
. Imatge i senyalística.  
. Recuperació de targetes.  
. Característiques específiques de l'equipament de validació i càrrega portàtil:  
. Operatives de validació, transbords.  
. Capacitat de comunicació sense fils per a descàrrega de dades.  
. Característiques específiques de l'equipament de càrrega:  
. Operatives del canvi i la consulta de dades amb el Sistema Central de Gestió de Dades (SGD).  
. Característiques específiques de l'equipament de lectura d'usuari:  
. Lectura de dades.  
. Característiques del sistema de gestió de dades:  
. Comunicacions amb operadors i xarxes de venda.  
. Enviaments de dades, llistes formats.  
. Consulta de dades.